
Az ügynökprobléma és a specifikus tudás kapcsolata. Elmélet és két vállalat gyakorlati példája

A tudás ma a vállalatok egyik legfontosabb erőforrása. A specifikus tudás a vállalat minden szintjén jelen van, átadása azonban költséges. Éppen ezért szükséges a döntéshozatal során a döntési jogok decentralizálása. A delegálás ugyanakkor a jogok kijelölésének problémája mellett az ügynökproblémát is előidézi.
A hagyományos ügynökelmélet fogalmával, megközelítéseivel számos szerző foglalkozik, dolgozatomban az irodalom áttekintésének alapját Jensen és Meckling (1976) jelentette. A két szerző azt is vizsgálta, hogy a döntési jogok decentralizációját hogyan mozdítja előre a specifikus tudás átadásának költsége.
Mivel az ügynök-megbízó probléma és a specifikus tudás kapcsolata a hagyományos ügynökelmélet irodalmában nincs erősen hangsúlyozva, ugyanakkor ez utóbbi az előbbi fontos részét képezi, ezért dolgozatomban e probléma részletesebb kifejtésére vállalkozom. Az irodalom feltérképezése után felállítok néhány hipotézist, amelyek a specifikus tudás és az ügynöki probléma kapcsolatára vonatkoznak, és két vállalat példáján próbálom „ütköztetni” a hipotéziseket a vállalati gyakorlattal. Célom az, hogy illusztráljam, hogy a specifikus tudás és az ügynöki probléma kapcsolatára vonatkozó hipotézisekben megfogalmazottak hogyan valósulnak meg a vállalatoknál.

